Document ID: /fineweb-2-swissfilter-quality_10-filterrobots/filtered/01772.jsonl.gz/72

RHEINFALL
- kantón Schaffhausen, Švajčiarsko
Rýnske vodopády sa nachádzajú neďaleko mesta Schaffhausen v severnej časti Švajčiarska. Sú to najväčšie vodopády strednej Európy, no impozantná nie je ani tak ich výška (23 m) ako skôr šírka (150 m) a objem vody, ktorý sa tadiaľto prevalí. V zimných mesiacoch je priemerný prietok vody 250 m³/s, no v lete sa zvyšuje až na 700 m³/s.
Maximálny prietok 1250 m³/s bol nameraný v roku 1965. To samozrejme spôsobuje neuveriteľný hluk. Pri Rýnskych vodopádoch pocítite, akú silu má živel - voda.
Okolo vodopádov vedie chodník, ktorý vás prevedie cez peknú promenádu, ktorú lemujú lavičky a vodný mlyn. Ďalej sa dostanete na krásny železničný most, ktorým sa dá prejsť na druhú stranu rieky. Odtiaľ sa môžete vydať na plavbu loďou s výberom niekoľkých možných trás. Na výber sa ponúka plavba člnom na druhú stranu rieky, okružná plavba okolo vodopádov či plavba k skalnému ostrovčeku, ktorý je priamo uprostred vodopádov.
Na ňom je vybudovaná terasa, odkiaľ je prekrásny autentický výhľad na celý prírodný skvost. Je to zaručený adrenalínový zážitok. Naskytuje sa vám tu možnosť dostať sa k samotnému jadru tohto živlu. Rýnske vodopády sú najnavštevovanejším a najfotografovanejším miestom v celom Švajčiarsku.
ENGELBERG
- kantón Obwalden, Švajčiarsko
Je malebná obec pod horou Titlis. Má cca. 4020 obyvateľov a leží v srdci Švajčiarska. Engelberg je umiestnený cca 23 km južne od jazera Vierwaldstättersee. Raritou tu bývali kúpele vyhlásené po celom Švajčiarsku. Postupne však obec stratila kúpeľný význam a rozvinul sa tu hlavne turizmus. Výhodou je prevádzka deviatich lanoviek. Niektoré sú vybavené otočnými kabínami. Tieto kabíny boli vo svojej dobe svetovým unikátom.
Turistické trasy vedú okolo štyroch tunajších jazier a siedmich prameňov. Milovníkov rastlín určite poteší prechádzka náučným chodníkom o horskej vegetácii, kde je možné sledovať jej premeny podľa nadmorskej výšky. Väčšina turistických trás je vhodná aj pre horské bicykle. Engelberg ponúka aj štyri horolezecké cesty rôznych náročností. Brunnistöckli je pre začiatočníkov, zatiaľ čo na Fürenalp už treba skúsenosti, silu a odvahu. Zodpovedajúca výbava a helma sú samozrejmosťou. Kto úspešne zdolá všetky štyri cesty a nechá si výkon potvrdiť, získa tričko a zápis do oficiálneho zoznamu.
Zaujímavosťou je, že podľa stredovekej legendy tu rytier Konrad von Sellenbüren počul spev anjelov a založil na mieste benediktínsky kláštor. Od svojho vzniku bol sídlom niekoľkých škôl a dodnes je veľkým náboženským aj vzdelanostným centrom celej oblasti. Kláštor má okrem iného aj vlastnú syráreň, kde môžete proces výroby syra sledovať a syr potom aj ochutnať.
Stredisku dominuje najvyšší vrchol stredného Švajčiarska - Titlis, vysoký 3 238 m. Na ľadovci Titlisu sa celoročne prevádzkujú aj niektoré zimné športy.
RHONEGLETSCHER
- kantón Valais, Švajčiarsko
Rhônsky ľadovec je najrýchlejšie sa topiaci a najviac sledovaný ľadovec. Nachádza sa pri Furkapass. Atrakciou je tu umelo vytvorená ľadovcová jaskyňa. Je to jediný švajčiarsky ľadovec dostupný motorovým vozidlom.
Topiaci sa Rhônsky ľadovec vytvára prameň rieky Rhône v Urnských Alpách v nadmorskej výške 1753 m. Rieka preteká kantónmi Valais, Vaud, Ženeva v dĺžke 231 km a potom prechádza na územie Francúzska. Po ďalších 581 km sa vlieva do Stredozemného mora. Celková dĺžka rieky je 812 km.
KNIŽNICA ST. GALLEN
Patrí k najrozsiahlejším, najstarším a najkrajším na svete. Steny knižnice sú zdobené freskami a nádhernou štukovou výzdobou. Táto bendiktínská knižnica bola založená opátom Walden z Reichenau (740 - 814). Nachádza sa v nej viac ako 160 000 kníh, z nich je približne 2100 rukopisov z 8. - 15. storočia a asi 1650 inkunábulí, množstvo kódexov, starých kníh a tlačených listín. Súčastná hlavná sála knižnice bola vystavaná v rokoch 1758 až 1767 pod vedením kniežaťa - opáta Celestína II. Guggera zo Staudach podľa návrhu architekta Petera Thumby v barokovom slohu s rokokovou výzdobou.
Nad hlavným portálom je nápis PSYCHE IATEREION ("liečenie duše" v starogréčtine). Knižnica spolu s kláštorom boli medzi prvými zapísané do svetového dedičstva UNESCO, a to už v roku 1983.
DEVILS PLACE
- kantón Graubünden, Švajčiarsko
- najväčší Whiskybar na svete
- niekoľko krát zapísaný v Guinessovej knihe rekordov
- tiež tu majú vinice s 25000 fľašami
- rodinná firma fungujúca už viac ako 30 rokov prevádzkuje jedinečný hotel priamo pri jazere St. Moritzersee s výhľadom na hory
- každoročne poriadajú Whisky Festival na lodi (Zürichsee)
Ak sa vám článok páčil, potešilo by nás vaše hodnotenie:
- hodnotenie v hornej časti článku priamo pod jeho nadpisom (max. 5 hviezdičiek)
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií. Ak viete, že v článku sa nachádza skreslená, či nepravdivá informácia, môžete požiadať administrátora o nápravu. Takáto požiadavka musí byť podložená odkazom na oficiálne zdroje, uvádzajúce predmetnú nápravu.